Pneumokokkirokote ehkäisee vakavia sairauksia – tarkista, kuulutko riskiryhmään

Pneumokokkikonjugaattirokotetta tarjotaan maksutta tietyille riskiryhmään kuuluville henkilöille osana kansallista rokotusohjelmaa. Rokote kuuluu myös lasten kansalliseen rokotusohjelmaan. Pneumokokkirokote ehkäisee pneumokokkibakteerin aiheuttamia vakavia tauteja, kuten aivokalvontulehdusta, verenmyrkytystä ja keuhkokuumetta. Rokotteen voi ostaa myös itse pyytämällä reseptin.

Kansallisen rokotusohjelman maksuton pneumokokkikonjugaattirokote voidaan antaa seuraaville riskiryhmille:

kantasolusiirteen saaneet

alle 75-vuotiaat vaikeaa munuaissairautta sairastavat (GFR ≤ 30, nefroottinen oireyhtymä).

alle 75-vuotiaat voimakkaasti immuunipuutteiset

65–84-vuotiaat astmaa tai keuhkoahtaumatautia sairastavat

Riskiryhmään kuuluvalle annetaan yksi annos Prevenar 20 -rokotetta, jos riskiryhmään kuuluva henkilö ei ole aiemmin saanut pneumokokkikonjugaattirokotetta. Jos henkilö on aiemmin jo saanut minkä tahansa pneumokokkikonjugaattirokotteen, hän ei tarvitse Prevenar 20 -rokotetta. Jos riskiryhmään kuuluva on aiemmin saanut vain pneumokokkipolysakkaridirokotteita (Pneumovax), suositellaan hänelle pneumokokkikonjugaattirokotetta. Omat rokotustiedot voi tarkistaa Omakanta-palvelusta (kanta.fi). Vuodesta 2021 alkaen annetut rokotukset näkyvät Rokotukset-valikossa, vanhemmat tiedot löytyvät potilastietojen tekstiosuuksista.

Tartuntataudeista vastaava lääkäri Sami Raasakka suosittelee riskiryhmiin kuuluvia huolehtimaan omasta rokotussuojastaan.
– Riskiryhmään kuuluvalla voi olla sairautensa tai lääkityksensä vuoksi erityisen suuri riski saada vakava pneumokokki-infektio tai siihen liittyvä komplikaatio.
– Rokote kannattaa tulla ottamaan ja kaikille halukkaille rokotteita kyllä riittää. Seuraamme rokotteiden menekkiä ja tilaamme tarvittaessa niitä lisää, kertoo Sami Raasakka.

Rokottamaton riskiryhmään kuuluva voi pyytää rokotteen hyvinvointiaseman ajanvarauksettomalta hoitajan vastaanotolta. Ajanvarauksettoman hoitajan vastaanoton aukioloajat löydät Ekhvan verkkosivuilta: Hyvinvointiasemat - Etelä-Karjalan hyvinvointialue.

Rokotusohjelman ulkopuoliset pneumokokkirokotukset

THL suosittelee pneumokokkirokotusta myös 5 vuotta täyttäneille ja sitä vanhemmille henkilöille, joilla on sairautensa tai lääkityksensä vuoksi erityisen suuri riski saada vakava pneumokokki-infektio tai siihen liittyvä komplikaatio. Nämä rokotukset eivät kuulu kansalliseen rokotusohjelmaan, joten ne ovat maksullisia.

Lääkärin harkinnan mukaan rokote voidaan antaa myös

yli 65-vuotiaille

riskiryhmiin kuulumattomille 5 vuotta täyttäneille lapsille ja työikäisille aikuisille.

Jos henkilö haluaa itse kustannettavan pneumokokkirokotteen, tarvitsee hän reseptin, jolla sen voi ostaa apteekista ennen rokotusaikaa. Reseptin voi pyytää sähköisesti Oma Ekhvasta (Lomakkeet > Rokotereseptipyyntö > Täytä lomake) tai numerosta 05 352 7260. OmaKanta-palvelusta näkee, kun resepti on tehty, ja rokotteen voi hakea apteekista. Rokotus voidaan tehdä hyvinvointiasemalla ajanvarauksettomalla hoitajan vastaanotolla.

Lisätietoa THL:n verkkosivuilla

Pneumokokkikonjugaattirokote eli PCV

Kenelle ilmainen pneumokokkirokote?

Lisätietoja:

Sami Raasakka, tartuntataudeista vastaava lääkäri, puh. 040 651 1594, sami.raasakka@ekhva.fi