Pneumokokkirokotteet annetaan jatkossa ikääntyneiden palveluissa THL:n kansallisen rokotusohjelman mukaisesti ainoastaan riskiryhmille

Etelä-Karjalan hyvinvointialueen (Ekhva) ikääntyneiden palvelut yhtenäistää rokotuskäytäntöjä ja siirtyy noudattamaan Terveyden ja hyvinvoinnin laitoksen (THL) kansallista rokotusohjelmaa maksuttoman pneumokokkirokotuksen osalta. Hyvinvointialueella luovutaan muiden kuin THL:n kansallisessa rokotusohjelmassa määrittelemien riskiryhmien ilmaisrokotuksista.

− Pneumokokkirokotusten antaminen muille kuin THL:n mainitsemille riskiryhmille ei ole ollut esimerkiksi kotihoidossa tai omaishoidossa systemaattista – siksi haluamme nyt selkeyttää rokotuskäytäntöämme, kertoo palvelupäällikkö Hanna Rönkkönen hyvinvointialueelta.

Kenelle ilmainen pneumokokkirokote?

Aikuisista kansallisen rokotusohjelman maksuttomaan pneumokokkirokotukseen on oikeus

kantasolusiirteen saaneilla

alle 75-vuotiailla vaikeaa munuaissairautta sairastavilla

alle 75-vuotiailla voimakkaasti immuunipuutteisilla

65–84-vuotiailla astmaa tai keuhkoahtaumatautia sairastavilla

Alle 5-vuotiaat lapset rokotetaan neuvolassa.

Yllä mainitut ryhmät saavat pneumokokkirokotteen osana kansallista rokotusohjelmaa. Kansallisessa rokotusohjelmassa pneumokokkirokotukset ovat saajalleen maksuttomia.

(Lähde: THL, tieto päivitetty 9.4.2025)

Linkki THL:n nettisivulle

Kansallisessa rokotusohjelmassa määritellään kohderyhmät, jotka saavat pneumokokkirokotuksen ilmaiseksi. Jos et kuulu rokotusohjelmassa määriteltyyn riskiryhmään, voit kuitenkin saada rokotuksen omakustanteisesti.

Jos haluat itse kustannettavan pneumokokkirokotteen, tarvitset reseptin, jotta voit noutaa sen ennen rokotusaikaa apteekista. Reseptin voit pyytää digitaalisesti Oma Ekhvasta tai soittamalla numeroon 05 352 7260.

Lisätietoja:

Hanna Rönkkönen, palvelupäällikkö, puh. 040 127 4105, Hanna.Ronkkonen@ekhva.fi